IRPC กำไร Q3 แกร่งตามคาด ชู top pick กลุ่มแนะซื้อเป้า7.40บ.
IRPC กำไร Q3 แกร่งตามคาด ชู top pick กลุ่ม แนะซื้อเป้า 7.40 บ.
7 พ.ย. 2560

บล. ฟินันเซีย ไซรัส ระบุในบทวิเคราะห์วันนี้(7พ.ย.) ว่า บริษัท ไออาร์พีซี จำกัด (มหาชน) หรือ IRPC ประกาศกำไรสุทธิไตรมาส3/60 ที่ 3,248 ล้านบาท (+165% เทียบไตรมาสก่อนหน้า, +149% เทียบช่วงเดียวกันของปีก่อน) แข็งแกร่งตามคาด โดยกำไรสุทธิที่ออกมาโดดเด่นสาเหตุหลักมาจาก margin ของธุรกิจโรงกลั่น และ กำไรสต๊อกน้ำมัน
สำหรับผลการดำเนินงานหลักถือว่าขยายตัวอย่างแข็งแกร่ง โดย margin ธุรกิจหลัก (market GIM) เพิ่มเป็น US$15.1/บาร์เรล หลักๆมาจากการเพิ่มขึ้นของธุรกิจโรงกลั่นตามค่าการกลั่นที่ปรับขึ้นโดดเด่นเพราะอุปทานในตลาดหลายแห่งลดลงอย่างกะทันหัน ขณะที่ margin ธุรกิจปิโตรเคมียังถือว่าอยู่ในระดับสูงเพราะได้แรงหนุนจากกลุ่ม styrenics อีกทั้ง อัตราใช้กำลังการผลิตยังเพิ่มขึ้นเป็น 93% (+67% เทียบไตรมาสก่อนหน้า, +7% เทียบช่วงเดียวกันของปีก่อน) ซึ่งถือเป็นระดับที่สูงกว่าค่าเฉลี่ยในอดีต เพราะเป็นการเห็นผลจากการลงทุนเพิ่มประสิทธิภาพการผลิตในช่วงที่ผ่านมา
นอกจากนี้ ราคาน้ำมันดิบที่ขยับขึ้นยังส่งผลมีกำไรสต๊อกน้ำมันเข้ามาอีก 1,098 ล้านบาท ทำให้ accounting GIM เพิ่มเป็น US$16.1/บาร์เรล
กำไรสุทธิ 9M17 คิดเป็น 76% ของคาดการณ์ทั้งปีเรา ขณะที่เรายังคงมีมุมมองบวกต่อแนวโน้มผลประกอบการ 4Q17 และต่อเนื่องไปยังปี 2018 ที่น่าจะแข็งแกร่งต่อเนื่องด้วยปัจจัยการเติบโตที่ชัดเจนเพราะการเติบโตจะไม่ได้ผลักดันมาจาก margin ของอุตสาหกรรมเพียงอย่างเดียวแต่จะมาจาก 1. การรับรู้กำลังการผลิตที่เพิ่มขึ้น 2. ผลิตภัณฑ์ที่มีความเฉพาะเจาะจงมากขึ้น 3. ประสิทธิภาพการผลิตที่เพิ่มขึ้น 4. การใช้อัตราการผลิตที่สูงขึ้นจากค่าเฉลี่ยในอดีตอย่างมีนัยสำคัญ และ 5. ไม่มีการหยุดซ่อมโรงงาน
ดังนั้นยังคงประมาณการกำไรสุทธิปี 2017-2018 ที่ 9.0 พันล้านบาท (-7% เทียบช่วงเดียวกันของปีก่อน) และ 1.2 หมื่นล้านบาท (+36% เทียบช่วงเดียวกันของปีก่อน) ตามลำดับ
ยังคงคำแนะนำซื้อ ราคาเหมาะสม 7.40 บาท (EV/EBITDA 7.5 เท่า) และให้เป็น top pick ของกลุ่ม โดยความน่าสนใจมาจากการเติบโตในปี 2018 ที่ชัดเจนกว่าคู่แข่ง เพราะไม่ต้องพึ่งพา margin ของอุตสาหกรรม และ การใช้อัตราการผลิตที่มีแนวโน้มทรงตัวในระดับสูงต่อเนื่อง
ความเสี่ยง – ส่วนต่างราคาปิโตรเลียม-ปิโตรเคมี, การ COD โครงการได้ตามแผน, การหยุดซ่อมโรงงาน, ราคาน้ำมัน, อัตราแลกเปลี่ยน, นโยบายป้องกันความเสี่ยง